
· A természettől ajándékba kapott szép hosszú ősz lassan zord télbe fordul. Az időjárás kellemetlenségeiért a karácsonyi várakozás izgalmas szépsége kárpótol bennünket. A lassan búcsúzó naptári évben is sikerült falunk életébe több szép és emlékezetes, vagy hasznos rendezvényt szervezni, együttműködve az iskolával, óvodával, nemzetiségi önkormányzattal, orvosi szolgálattal, nyugdíjasklubbal és sok-sok önzetlen segítővel. Úgy éreztük, hogy akik érdeklődtek és résztvettek az eseményeken, gazdagodtak általuk. 
· A kistelepüléseket szorongató közismert pénzügyi nehézségek ellenére sikerült falunkban az intézményeket biztonságosan működtetni, s emellett a településünket is szebbé tenni. Elkészült az óvoda több, mint 100 éves kerítésének és kapujának felújítása, egyúttal a faluképbe illő kőlábazaton való felállítása. A kerítés régi helyén lévő kőpadokat is szívesen veszik igénybe az autóbuszra várakozók. A megmaradt kövekből további pihenőhelyeket, virágágyásokat szeretnénk a jövőben építeni. Nem nagy és látványos dolgok ezek, de számunkra fontosak, és manapság nem könnyű a kevés pénzt sem előteremteni. 
Évek óta terveztük, hogy elkezdjük az utcák felújítását, hiszen az elmúlt húsz évben az idő vasfoga nagyon kikezdte őket. A leghosszabb és legrosszabb állapotban lévő utcával, a Kossuth utcával /Falu-utca/ sikerült ez évben végre elkezdenünk ezt a sokak által joggal várt, és nagy örömmel fogadott fejlesztést. Tekintettel arra, hogy a többi utcánk rövidebb, ezáltal várhatóan felújítása olcsóbb lenne, bízunk benne, hogy sikerül lépésről lépésre tovább folytatnunk terveinket.
· Szomorúan tapasztaljuk, hogy a falu és a környék által is közkedvelt Három-forrás pihenőhelyet ez évben vandál módon ismét elkezdték tönkretenni. A kiépítés utáni első években sok társadalmi munkában készült padot és asztalt tüzelőnek néztek vagy elloptak, ezután évekig „csak” kisebb rongálásokat tapasztaltunk. Időközben pályázati támogatással egy nagy esőbeállót is megépítettünk, pad-asztal garnitúrákkal berendezve, melyet örömmel vettek birtokba családok, baráti- munkahelyi- és gyermek-közösségek. Ez évben viszont nagy szomorúságunkra már tavasszal elkezdték lefeszegetni a faház kerítésének deszkáit, valószínűleg tüzelőnek. Ezeket még pótoltuk, de néhány héttel később elvetemült módon két egész kerítéselemet szakszerűen leszereltek és elloptak, valamint elloptak két tölgyfa pad-asztal garnitúrát is. Hiányzik a Tornapálya több oszlopa és tornagerendája is, melyek 8 éve álltak háborítatlanul, az idén tavasszal azonban eltűntek. Az egyik padot lakossági bejelentésre megtaláltuk és visszahoztuk. Szomorú, hogy ilyen emberek vannak köztünk, de állandóan őrt állni nem tudunk. Kérjük az arra járó tisztességes embereket, hogy fokozottan figyeljenek oda és jelentsék ezután is, ha bármilyen rongálás nyomát, vagy gyanús embereket látnak. A rendőrségi feljelentést egyenlőre megtettük ismeretlen tettes ellen.
· Ez évben is csatlakoztunk a Bursa Hungarika Felsőoktatási Ösztöndíjprogramhoz. A diákok november 14-ig pályázhatnak a támogatásra Önkormányzatunknál. A felhívást hirdetőtáblán közzétettük, az egyetemeken is felhívták rá a hallgatók figyelmét, többen már le is adták az igénylő nyomtatványt, de ha valakinek mégis elkerülte volna a figyelmét, jelezzük, hogy a fenti időpontig adják le jelentkezésüket, mert ezt követően nem fogadhatjuk be a pályázatokat!
· Bizonyára többen észrevették, hogy a temető feletti illegális szeméttelep megszűnt. A földterület korábban kislődi magánszemélyek tulajdonában volt, melyet ez évben értékesítettek. Az új tulajdonos kérésére, levelét ezúton tesszük közzé:
„Tájékoztatom a Tisztelt Lakosságot, hogy a temető feletti 052/2 helyrajzi számú ingatlant megvásároltam, arról az évek óta ismeretlen személyek által odahordott szemetet, építési törmeléket a saját költségemen eltávolíttattam. Tekintettel arra, hogy az ingatlan magánterület, az arra történő belépés és az azon történő szemét, törmelék elhelyezése tilos. A területet térfigyelő kamerával szereltettem fel. Amennyiben a szemét lerakása folytatódik, az elkövetők ellen haladéktalanul feljelentést fogok tenni. Kérem a fentiek szíves tudomásulvételét, továbbra is maradok tisztelettel: Galambos Erzsébet”
· A környezet és a természet védelméről szóló jogszabályok értelmében mindennemű hulladékot kizárólag működési engedéllyel rendelkező, felelős kezelő által működtetett lerakóban szabad elhelyezni. Környékünkön a legközelebbi legális szeméttelep az ajkai. Érdeklődésünkre az alábbi tájékoztatást kaptuk: A szemét lerakásának két módja van:
1. Lakossági szemétlerakás szeméttelepen saját fuvarral: 4.940 Ft + ÁFA= 6.175 Ft/m3      /minimális mennyiség 0,5m3/
2. Lakossági konténer szállítás díjai: 
a) 3 m3-es konténer    1x-i szállítás      7.650 Ft + ÁFA =  9.563 Ft 

                                     bérleti díj/nap: 292 Ft + ÁFA =     365 Ft

b) 5 m3-es konténer    1x-i szállítás    12.750 Ft + ÁFA = 15.938 Ft 

                                   bérleti díj/nap   351 Ft + ÁFA =     439 Ft

c) 7 m3-es konténer    1x-i szállítás     17.850 Ft + ÁFA = 22.313 Ft

                                     bérleti díj/nap    376 Ft + ÁFA =      470 
· Ez évben is lázasan készülünk az Advent időszakában az Idősek Napja megtartására. December 3-án, szombaton 15.00 órakor kezdődő ünnepségünkre a szokásos módon minden 65 év feletti idős vagy fiatalos kislődi polgárt szeretettel várunk. Aznap az esti mise kezdete 16.00 óra helyett 18.00 órakor lesz. Az érintettek számára később meghívót is küldünk, de az évvégi készülődések miatt /disznóvágás stb./ időben szeretnénk jelezni.
· Az elmúlt években hagyományossá vált, hogy advent minden vasárnap délutánján 16.00 órakor a Művelődési Ház előtt felállított Betlehemnél gyertyagyújtással, kis műsorral, teával, forralt borral hangoljuk magunkat az ünnepre. Egymás örömére többen egy kis pogácsát, süteményt is magukkal hoznak. Ezt a hagyomány folytatni szeretnénk ez évben is, kiegészítve templomi koncertekkel. Mindenkit szívesen látunk-várunk, nem kell feltétlenül hozni semmit, csak egy kedves bögrét, amellyel a kezünket is melegíthetjük!
Az adventi vasárnapi találkozók és koncertek részletes programjait később közzétesszük. 
Első vasárnap, november 27-én 16.00  órakor az óvoda új kapujának és kerítésének felszentelésével kezdődik a közösségi program. 

